અરુણ જેટલીએ પ્રવર્તમાન આર્થિક કટોકટીને ખાળવા માટે રિઝર્વ બેંક પાસેના અનામત ભંડોળમાંથી ૩.૬ લાખ કરોડની માગણી કરી છે. રિઝર્વ બેંકે આ માગણી ઠુકરાવતાં કહ્યું છે કે, કુલ ૯.૫૯ લાખ કરોડનું ભંડોળ રિઝર્વે બેંક પાસે અનામત ભંડોળ છે, જે પૈકી ૬.૯ લાખ કરોડ કરન્સી અને ગોલ્ડ રિવેલ્યુએશનના ભાગરૂપે ઉપલબ્ધ છે. જ્યારે ૨.૩૨ લાખ કરોડ રૂપિયા કન્ટિન્જન્સી ફંડ તરીકે અનામત રાખ્યા છે. ટૂંકમાં, રિઝર્વ બેંકની દલીલ એ છે કે પ્રસ્થાપિત પ્રણાલિ અનુસાર દેશ પર કોઈપણ પ્રકારનું આર્થિક સંકટ, યુદ્ધની પરિસ્થિતિ, આંતરરાષ્ટ્રીય માર્કેટમાં ચડાવઉતાર, ડોલર સામે રૂપિયાના ઘસારા જેવા ઓપરેશનલ પ્રોબ્લેમ્સ, ક્રેડિટની ક્રાઈસીસ કે અણધારી કટોકટી આવે તો એ હેતુ માટે કુલ ૯.૫૯ લાખ કરોડની રકમ બચાવી રાખવી જરૂરી છે અને આ રકમમાંથી કોઈપણ પ્રકારનો ખર્ચ કે ઘસારો રિઝર્વ બેંકને પોસાય નહીં. સામા પક્ષે અરુણ જેટલી કહે છે કે, આરબીઆઈ મનસ્વી રીતે પોતાનું ફ્રેમવર્ક બનાવીને રૂઢિચુસ્ત ઢબે વર્તી રહી છે. અત્યારે અમારી કડકી ચાલે છે તો ૩.૬ લાખ કરોડ જેવી રકમ છૂટી કરે તો બજારમાં રૂપિયો ફરતો થાય. સામા પક્ષે રિઝર્વ બેંકની વળતી દલીલ એ છે કે, જેટલીની દાનત સાફ જણાતી નથી. આવનારું વર્ષ ચૂંટણીનું વર્ષ છે. રિઝર્વ બેંક પોતાનો પગ કુંડાળામાં ન પડે એ માટે સતર્ક છે. રિઝર્વ બેંકે ખોટ કરતી અને ડિફોલ્ટ પુરવાર થયેલી ૧૧ જેટલી પીએસયુ બેંકોને ધિરાણ ન કરવા માટે સ્પષ્ટ સૂચના આપી છે. સાથોસાથ કેટલીક નોન બેન્કિંગ ફાયનાન્સિયલ સર્વિસ કંપનીઓના લાઈસન્સ રદ કર્યાં છે યા સસ્પેન્શનમાં મૂક્યાં છે. પરિણામે પેમેન્ટની સાયકલ તૂટી રહી છે.